text: [{"text_idx": "#000005", "text": "Sigoynara to\u0301nleikur a\u0301tti si\u0301tt sto\u0301ra pla\u0301ss a\u0301 a\u0301rsins G!, vi\u00f0 ikki f\u00e6rri enn tveimum framf\u00f8rslum fra\u0301 Amsterdam Klezmer Band og okkara egna Da\u0301njali, i\u00f0 a\u0301tti si\u0301tt pla\u0301ss a\u0301 sto\u0301ra pallinum fri\u0301ggjakv\u00f8ldi\u00f0 beint eftir klokkan a\u0301tta."}, {"text_idx": "#000006", "text": "Ve\u00f0ri\u00f0 var pent sagt va\u0301naligt, men ho\u0301ast hetta vo\u0301ru r\u00e6ttiliga fitt av fo\u0301lki komin saman a\u0301 sandinum, ta\u0301 Da\u0301njal settist vi\u00f0 keyboardi mitt a\u0301 pallinum. Vi\u00f0 s\u00e6r hev\u00f0i Da\u0301njal ikki f\u00e6rri enn 7 to\u0301nleikarar, allir u\u0301tlendskir uttan Angelika Nielsen, i\u00f0 sp\u00e6ldi violin. Mandolinleikaran Kim Rafael Nyberg kenna no\u0301gv av okkum eisini u\u0301r Afenginn, i\u00f0 a\u0301tti eina fra\u0301li\u0301ka framf\u00f8rslu a\u0301 G! fyri n\u00f8krum a\u0301rum si\u0301\u00f0an."}, {"text_idx": "#000007", "text": "Ta\u00f0 var trupult ikki at vagga vi\u00f0, og gloyma ke\u00f0iliga ve\u00f0ri\u00f0 hesa l\u00f8tuna, saman vi\u00f0 Da\u0301njal og hansara deiligu to\u0301nleikarum. Ta\u00f0 er fantastiskt at si\u0301ggja ein so sto\u0301ran bo\u0301lk, i\u00f0 ali\u0301kav\u00e6l tykist at hava so sto\u0301ra sp\u00e6ligle\u00f0i. Tey hava sp\u00e6lt 50 konsertir saman si\u0301\u00f0an fl\u00f8guu\u0301tga\u0301vuna, og hetta hoyrdist eisini, ti\u0301 tey sp\u00e6ldu veruliga v\u00e6l."}, {"text_idx": "#000008", "text": "Eg skal vi\u00f0ganga, at eg kenni li\u0301ti\u00f0 til to\u0301nleikin hja\u0301 Da\u0301njali. Eg havi veri\u00f0 a\u0301 konsert hja\u0301 honum einafer\u00f0 a\u0301\u00f0ur, og havi hoyrt okkurt i\u0301 u\u0301tvarpinum, men ali\u0301kav\u00e6l bleiv eg fanga\u00f0ur av stemninginum og fi\u0301nu l\u00f8gunum. Konsertin var stutt sagt ordiliga festligt."}, {"text_idx": "#000009", "text": "Kaj Klein og hansara fra\u0301li\u0301ki bo\u0301lkur sto\u0301\u00f0u fyri einari av bestu framf\u00f8rslunum a\u0301 G! fri\u0301ggjakv\u00f8ldi\u00f0, men dupultbo\u0301king og svikaligt ve\u00f0ur h\u00f8vdu vi\u00f0 s\u00e6r, at ta\u00f0 var sera to\u0301mligt ni\u00f0ri a\u0301 sandinum hesa l\u00f8tuna millum 18 og 19."}, {"text_idx": "#000010", "text": "Kaj Klein var h\u00f8vu\u00f0snavni\u00f0 a\u0301 mi\u0301nari G! skra\u0301, da\u0301mligi vestmenningurin hevur lati\u00f0 u\u0301r honum eina av a\u0301rsins bestu f\u00f8roysku u\u0301tga\u0301vum, og kom til F\u00f8royar vi\u00f0 einum serstakliga v\u00e6lsp\u00e6landi bo\u0301lki, manna\u00f0um av fo\u0301lki u\u0301r eitt nu\u0301 Savage Rose og bo\u0301lkinum hja\u0301 Peter Sommer. Eg upplivdi Kaj og bo\u0301lkin a\u0301 framu\u0301rskarandi u\u0301tga\u0301vukonsertini i\u0301 januar, og gleddi meg ti\u0301 at uppliva hetta aftur."}, {"text_idx": "#000011", "text": "Ti\u0301anverri var skra\u0301in a\u0301 Sp\u00e6lipla\u0301ssinum gli\u00f0in naka\u00f0, og hetta merkti, at konsertin hja\u0301 Knu\u0301t, i\u00f0 skuldi vera a\u0301\u00f0renn Kaj sp\u00e6ldi, byrja\u00f0i samstundis sum tann hja\u0301 Kaj. Hetta saman vi\u00f0 ke\u00f0iliga ve\u00f0rinum gj\u00f8rdi, at bert heilt fa\u0301 fo\u0301lk vo\u0301ru komin oman a\u0301 sandin, ta\u0301 Kaj fo\u0301r a\u0301 pallin ti\u0301ggju minuttir yvir seks fri\u0301ggjakv\u00f8ldi\u00f0. Her haldi eg veruliga, at fyrireikararnir skuldu havt gj\u00f8rt okkurt \u00f8\u00f0rvi\u0301si\u00f0, ti\u0301 ta\u00f0 var longu greitt, at gr\u00f8nlendsku Nanook ikki komu til ti\u0301\u00f0ina, og ta\u0301 er altso ikki ney\u00f0ugt, at konsertir skulu ver\u00f0a sp\u00e6ldar samstundis."}, {"text_idx": "#000012", "text": "Kaj tyktist naka\u00f0 merktur av st\u00f8\u00f0uni n\u00f8kur av fyrstu l\u00f8gunum, og virka\u00f0i n\u00e6stan nerv\u00f8sur a\u0301 sto\u0301ra pallinum. Men sto\u0301ra rutinan, go\u0301\u00f0u a\u0301sko\u00f0arareaktio\u0301nirnar og v\u00e6l sp\u00e6landi bo\u0301lkurin, tyktust at tendra ein neista i\u0301 Kaj og skjo\u0301tt var hann sp\u00e6ldur heitur, og so koyrdi ta\u00f0 bara, og hetta var veruliga ein fr\u00e6gd at lurta eftir."}, {"text_idx": "#000014", "text": "Plastnoist, i\u00f0 var bo\u0301lkurin hja\u0301 Kaj Klein og beiggja hansara Karl Anton Klein, sa\u0301la, hev\u00f0i eisin fingi\u00f0 eitt lag vi\u00f0 a\u0301 sp\u00e6liskra\u0301nna, og ho\u0301ast ta\u00f0 i\u0301 mun til alt anna\u00f0 a\u0301 skra\u0301nni\u00f0 var a\u0301 enskum, so tyktist ta\u00f0 ho\u0301skandi, serliga ti\u0301 ta\u00f0 onkursvegna gav li\u0301v til to\u0301nleikin hja\u0301 Karl Anton. No\u0301gv av teimum 50 fo\u0301lkunum, i\u00f0 vo\u0301ru savna\u00f0i frammanfyri pallin h\u00f8vdu onkursvegna eitt tilkny\u0301ti til Karl Anton."}, {"text_idx": "#000015", "text": "R\u00f8ddin hja\u0301 Kaj er fantastisk, ra\u0301 dju\u0301p og sannf\u00f8randi, men a\u0301 ny\u0301ggju u\u0301tga\u0301vuni er Kaj farin at samstarva vi\u00f0 Mariu Guttesen og samsp\u00e6li\u00f0 millum teirra r\u00f8ddir ger ljo\u0301\u00f0myndina uppaftur betur. Ljo\u0301\u00f0blandi\u00f0 a\u0301 fl\u00f8guni og a\u0301 konsertini i\u0301 sjo\u0301nleikarhu\u0301sinum to\u0301k h\u00e6dd fyri hetta, og var r\u00f8ddina hja\u0301 Mariu sera hart fra\u0301 i\u0301 ljo\u0301\u00f0blandinum, ti\u0301 her er ikki talan um si\u00f0bundi\u00f0 ko\u0301r, men n\u00e6stan sum ta\u00f0 plagar at vera hja\u0301 Leonard Cohen. Men a\u0301 hesari konsertini var Maria ikki no\u0301g hart fra\u0301, til at skapa somu kensluna av samsp\u00e6li millum hana og Kaj. Bert i\u0301 lagnum Pallasa pengar hoyrdi man Mariu no\u0301g v\u00e6l."}, {"text_idx": "#000016", "text": "Annars ljo\u0301\u00f0a\u00f0i\u00f0 konsertin v\u00e6l, kanska var ljo\u0301\u00f0blandi\u00f0 eitt sindur leitandi fyrst tvey l\u00f8gini, men eftir hetta ljo\u0301\u00f0a\u00f0i v\u00e6l."}, {"text_idx": "#000017", "text": "Eini 50 fo\u0301lk vo\u0301ru a\u0301 sandinum me\u00f0an Kaj sp\u00e6ldi, vanliga koma fleiri til undir einari framf\u00f8rslu, men ta\u0301 Kaj fo\u0301r undir n\u00e6sta lagi\u00f0 byrja\u00f0i at regna, og ta\u00f0 regna\u00f0i alsamt meira alla konsertina, so har vo\u0301ru ikki no\u0301gv fo\u0301lk, i\u00f0 h\u00e6tta\u00f0u s\u00e6r u\u0301t og oman a\u0301 sandin. Hetta er veruliga synd, ti\u0301 vit sum vo\u0301ru har blivu forkela\u00f0i av go\u0301\u00f0um v\u00e6lsp\u00e6ldum to\u0301nleiki vi\u00f0 einum av okkara bestu sangskrivarum."}, {"text_idx": "#000018", "text": "Svensku Kapten R\u00f8d fingu uppga\u0301vuna at bjarga fri\u0301ggjakv\u00f8ldinum, ta\u0301 hini u\u0301tlendsku n\u00f8vnini Veronica Maggio og Nanook ikki vo\u0301ru lend, og fyribils vo\u0301ru u\u0301tsett til dagin eftir. Hetta megna\u00f0i bo\u0301lkurin v\u00e6l, ti\u0301 ta\u00f0 var sera trupult ikki at dansa vi\u00f0 til forf\u00f8randi reggaeto\u0301narnar og li\u0301vligu mennirnar a\u0301 pallinum."}, {"text_idx": "#000020", "text": "Kapten r\u00f8d er ein h\u00f8gur, kl\u00e6nur, rey\u00f0h\u00e6rdur rappari i\u0301 baseballkeppi, sum dansar og spraklar vi\u00f0 si\u0301num longu limum. Vi\u00f0 s\u00e6r hevur hann eitt live reggae orkestur, vi\u00f0 trummum, bassi, gittara, slagverki og keyboardum, i\u00f0 veruliga sp\u00e6ldu to\u0301nleikin, og sum tyktust sera tendra\u00f0ir. Sum Kapten sja\u0301lvur seg\u00f0i, so er hetta ordiligur to\u0301nleikur ikki naka\u00f0 playback."}, {"text_idx": "#000021", "text": "Sveittandi bassurin dryppa\u00f0i av sex, og a\u0301 sandinum var l\u00e6tt at gloyma, at man var i\u0301 k\u00f8ldu mj\u00f8rkakl\u00f8ddu F\u00f8royum. Hesin umm\u00e6larin to\u0301k konsekvensin og valdi at fara heilt fram i\u0301 pittin framman fyri pallin, og dansa\u00f0i i\u0301 go\u0301\u00f0um selskapi til Kaptenin og hansara menn."}, {"text_idx": "#000022", "text": "Sum ein skipari sty\u0301rdi Kapten R\u00f8d fj\u00f8ldini, og ho\u0301ast hansara svenska var tosa\u00f0 ov ti\u0301tt og o\u0301skilligt, til at tey meira ru\u0301sa\u00f0u i\u0301 fj\u00f8ldini skiltu hv\u00f8nn staklut, so vo\u0301ru hondsignalini no\u0301g grei\u00f0, til at ta\u00f0 var l\u00e6tt at vita, n\u00e6r man skuldi ro\u0301pa, veipa, hoppa ella bara dansa. Sja\u0301lv tey fylstu skiltu ta\u00f0, ta\u0301 hann ro\u0301pti: H\u00f8ppa, h\u00f8ppa, h\u00f8ppa, og vit hoppa\u00f0u \u00f8ll i\u0301 pittinum."}, {"text_idx": "#000023", "text": "Kapten R\u00f8d pra\u0301ta\u00f0i vi\u00f0 okkum alla ti\u0301\u00f0ina, var ein l\u00f8ta i\u0301 millum l\u00f8gini ella pausa i\u0301 to\u0301nleikinum pra\u0301ta\u00f0i hann, hann kasta\u00f0i um seg vi\u00f0 klisjeum, um ikki at berjast, og um at ansa eftir hv\u00f8r \u00f8\u00f0rum, i\u00f0 kanska betur ho\u0301ska seg til sto\u0301rby\u0301in, enn til ein festival i\u0301 Sy\u00f0rug\u00f8tu. Men tann sjarmerandi svenska r\u00f8ddin gj\u00f8rdi, at ta\u00f0 ikki bleiv pi\u0301nligt."}, {"text_idx": "#000024", "text": "Eitt av l\u00f8gunum ogna\u00f0i Kapten R\u00f8d til svensku reggaestj\u00f8rnuna Jr. Eric, i\u00f0 doy\u00f0i eftir eitt knallerto\u0301happ i\u0301 Thailandi fyri n\u00f8krum a\u0301rum si\u0301\u00f0an, vi\u00f0 bo\u00f0unum um, at vit skuldu liva ekstra no\u0301gv til minnis um Jr. Eric, og a\u0301 G\u00f8tusandi helt beach party a\u0301."}, {"text_idx": "#000025", "text": "Ta\u0301 man upplivur ein bo\u0301lk vi\u00f0 so sto\u0301rari sp\u00e6lgle\u00f0i, so smittar ta\u00f0, og groovandi to\u0301nleikurin lyfti lagi\u00f0 a\u0301 sandinum og vit dansa\u00f0u. Eg kenni als ikki Kapten R\u00f8d a\u0301\u00f0renn hetta, og fari neyvan at keypa nakra fl\u00f8gu vi\u00f0 teimum, neyvan heldur fari eg at leita eftir teimum a\u0301 Spotify ella a\u0301 Youtube, men hesa l\u00f8tuna a\u0301 G\u00f8tusandi tyktist ta\u00f0 r\u00e6ttuliga fullkomi\u00f0."}, {"text_idx": "#000026", "text": "Dead Beat Punx settu li\u0301v i\u0301 regnva\u0301tu fj\u00f8ldina vi\u00f0 si\u0301num fi\u0301nu l\u00f8gum og sto\u0301rslignu ljo\u0301\u00f0mynd, at allir limirnir eru pu\u0301ra villir a\u0301 einum palli bila\u00f0i heldur einki."}, {"text_idx": "#000027", "text": "Handan navni\u00f0 Dead Beat Punx goymir seg ein bo\u0301lkur manna\u00f0ur vi\u00f0 n\u00f8krum av teimum mest spennandi f\u00f8roysku to\u0301nleikarunum, og ta\u00f0 var ti\u0301 vi\u00f0 sera sto\u0301rari gle\u00f0i, at eg fr\u00e6tti, at teir skuldu avloysa gr\u00f8nlendsku Nanook a\u0301 sp\u00e6lipla\u0301ssinum a\u0301 G!, ta\u0301 Nanook ikki fingu lent vegna ve\u00f0ur."}, {"text_idx": "#000028", "text": "Upprunaliga sto\u0301\u00f0u Dead Beat Punx a\u0301 skra\u0301nni fyri leygardagin, men bi\u0301ttu um pla\u0301ss vi\u00f0 gr\u00f8nlendska bo\u0301lkin, og um hetta hev\u00f0i nakra neiliga a\u0301virkan a\u0301 framf\u00f8rsluna, so var\u00f0na\u00f0ist eg ta\u00f0 i\u0301 \u00f8llum f\u00f8rum ikki."}, {"text_idx": "#000029", "text": "Oddama\u00f0urin i\u0301 Dead Beat Punx, P\u00e6tur Zachariasson er ein raskur ungur ma\u00f0ur, sja\u0301lvt um hann fyri n\u00f8krum a\u0301rum si\u0301\u00f0an var eitt o\u0301skriva\u00f0 bla\u00f0 i\u0301 f\u00f8royskum to\u0301nleiki, so er hann nu\u0301 ein tann mest dekorera\u00f0i f\u00f8royski to\u0301nleikarin. Hann hevur vunni\u00f0 Planet Awards, sum a\u0301rsins sangari, fyri a\u0301rsins bo\u0301lk og fyri a\u0301rsins ny\u0301ggja bo\u0301lk umframt, at hann hevur vunni\u00f0 i\u0301 altjo\u0301\u00f0a finaluni i\u0301 Global Battle Of The Bands."}, {"text_idx": "#000030", "text": "Hann hevur sp\u00e6lt u\u0301ti og heima, b\u00e6\u00f0i i\u0301 USA, a\u0301 Roskilde Festivalinum og no\u0301gva a\u00f0ra sta\u00f0ni. Alt hetta vi\u00f0 Boys in a Band. Nu\u0301 hevur hann stovna hendan bo\u0301lkin. Fyrsta inntrykki\u00f0 er, at hetta er uppaftur betri enn gamli bo\u0301lkurin."}, {"text_idx": "#000031", "text": "Dead Beat Punx er umframt P\u00e6tur manna\u00f0ur av gittarleikaranum Bartali Augustinussen, Peturi Ha\u0301berg a\u0301 tangentum og Andreasi Dalsgaard a\u0301 trummum, og u\u0301rsliti\u00f0 er fra\u0301li\u0301kt. Ikki einans eru allir dugnaligir a\u0301 si\u0301num ljo\u0301\u00f0f\u00f8rum, men teir syngja eisini allir v\u00e6l, umframt at teir eru pu\u0301ra garrvillir a\u0301 pallinum."}, {"text_idx": "#000032", "text": "Dead Beat Punx er ein ny\u0301ggjur bo\u0301lkur, men teir hava longu eitt sera sterkt ljo\u0301\u00f0, og ho\u0301ast l\u00f8gini kanska tykjast eitt sindur leitandi sti\u0301lmessiga, so virka\u00f0i ljo\u0301\u00f0i\u00f0 hja\u0301 bo\u0301lkinum savnandi, og gj\u00f8rdi at heildin rigga\u00f0i saman. Ru\u0301mklangurin a\u0301 r\u00f8ddini hja\u0301 P\u00e6turi, Ljo\u0301mbor\u00f0ini hja\u0301 Peturi Ha\u0301berg, t\u00e6r no\u0301gvu sangr\u00f8ddirnar, og gittarsp\u00e6li hja\u0301 Bartal skapar eina \u00f8giliga o\u0301gvisliga og n\u00e6stan symfoniska ljo\u0301\u00f0mynd. Hetta tykist ikki li\u0301ka ra\u0301tt og o\u0301skipa\u00f0 sum Boys in a Band, men minst li\u0301ka orkufult og no\u0301gv meira funky, sja\u0301lvt uttan ordiligan bassleikara."}, {"text_idx": "#000033", "text": "Ho\u0301ast ve\u00f0ri\u00f0 ikki var av ti\u0301 besta, hev\u00f0i eitt sindur av fo\u0301lki leita s\u00e6r ni\u00f0an a\u0301 Sp\u00e6lipla\u0301ssi\u00f0, og ta\u0301 Petur Ha\u0301berg eftir bo\u00f0um fra\u0301 P\u00e6turi skuldi taka mynd av fj\u00f8ldini fingu teir ennta\u0301 fo\u0301lk at savna seg saman framman fyri pallin. Ta\u00f0 skapar beinanvegin betri stemning, og lagi\u00f0 a\u0301 a\u0301sko\u00f0arunum bleiv bara betur og betur, av fra\u0301li\u0301ku framf\u00f8rsluni, og li\u0301vligu to\u0301nleikarunum, Andreasi, i\u00f0 mest minti um Animal i\u0301 Muppet Show, Bartali, i\u00f0 onganti\u0301\u00f0 sto\u0301\u00f0 stillur men hoppa\u00f0i runt, Peturi Ha\u0301berg, i\u00f0 dansa\u00f0i si\u0301n heilt egna sera l\u00f8gna keyboard dans, og P\u00e6turi, i\u00f0 sum alti\u0301\u00f0 var konsentrera orka a\u0301 pallinum."}, {"text_idx": "#000034", "text": "Dead Beat Punx bo\u00f0a\u00f0u fra\u0301, at teir skjo\u0301tt fara at geva eina EP u\u0301t, og eftir hesa framu\u0301rskarandi framf\u00f8rsluna gle\u00f0i eg meg no\u0301gv. L\u00f8gini vo\u0301ru sum sagt eitt sindur fj\u00f8lbroytt i\u0301 sti\u0301li, men sto\u0301\u00f0u \u00f8ll sera sterk."}, {"text_idx": "#000036", "text": "H\u00f8gni Lisberg a\u0301tti ta\u00f0 truplu uppga\u0301vuna, at fara a\u0301 sto\u0301ra G! pallin, eftir at Fr\u00e6ndur h\u00f8vdu sta\u00f0i\u00f0 fyri einari av mest hugnaligu fo\u0301lkaveitslunum a\u0301 G! nakranti\u0301\u00f0. Men me\u00f0an Fr\u00e6ndur vo\u0301ru fo\u0301lksliga h\u00e6ddarpunkti\u00f0, so ma\u0301 konsertin hja\u0301 H\u00f8gna Lisberg metast sum eitt to\u0301nlistarligt h\u00e6ddarpunkt a\u0301 G!."}, {"text_idx": "#000037", "text": "Eingin f\u00f8royskir listama\u00f0ur hevur veri\u00f0 i\u0301gj\u00f8gnum so sto\u0301ra listarliga menning seinastu a\u0301rini sum H\u00f8gni. Hann hevur flutt seg fra\u0301 singer songwritersti\u0301linum a\u0301 fyrstu u\u0301tga\u0301vuni, yvir i\u0301 popprokk a\u0301 a\u00f0ru u\u0301tga\u0301vuni og nu\u0301 yvir i\u0301 okkurt slag av funky-ru\u0301tmu-poppi, og hesin ru\u0301tmiskt spennandi sti\u0301lurin vi\u00f0 no\u0301gvum effektum a\u0301 r\u00f8ddini kl\u00e6\u00f0ir H\u00f8gna v\u00e6l. Eg havi a\u0301\u00f0ur i\u0301 umm\u00e6li av ny\u0301ggjastu fl\u00f8guni hja\u0301 H\u00f8gna sta\u00f0fest, at hon er eitt meistaraverk og kla\u0301r til at gerast hansara altjo\u0301\u00f0a gj\u00f8gnumbrot, og a\u0301hugin fyri H\u00f8gna m.a. a\u0301 Billboard vitnar um, at henda fors\u00f8gn ikki er burturvi\u00f0."}, {"text_idx": "#000038", "text": "Men H\u00f8gni hevur a\u0301\u00f0ur havt torf\u00f8rt vi\u00f0 at liva upp til fl\u00f8guu\u0301tga\u0301vurnar a\u0301 konsertum. Men hetta var eingin trupulleiki a\u0301 G!. H\u00f8gni Lisberg, Brandur Jakobsen og Jens L. Thomsen manna\u00f0u li\u0301tla bo\u0301lkin hja\u0301 H\u00f8gna, i\u00f0 er munandi skerdur i\u0301 mun til bo\u0301lkin, i\u00f0 H\u00f8gni a\u0301\u00f0ur hevur havt vi\u00f0 s\u00e6r, og lat ta\u00f0 ver\u00f0a sagt, at skerjingin i\u0301 bo\u0301lkinum hevur fingi\u00f0 ta\u00f0 besta burtur u\u0301r teimum, i\u00f0 eru eftir. Ti\u0301 H\u00f8gni Lisberg hevur ikki veri\u00f0 betur."}, {"text_idx": "#000039", "text": "H\u00f8gni syngur betur enn nakranti\u0301\u00f0 og sp\u00e6lir v\u00e6l a\u0301 kassagittaranum, me\u00f0an Brandur sto\u0301rtri\u0301vist a\u0301 trummunum, i\u00f0 eru so \u00f8giliga sentralar i\u0301 ny\u0301ggja sti\u0301linum hja\u0301 H\u00f8gna, og so er ta\u00f0 Jens L. Thomsen, i\u00f0 skiftir millum bassin, tangentar og ymiskar ljo\u0301\u00f0maskinur, og vi\u0301sir si\u0301tt to\u0301nlistarliga flogvit."}, {"text_idx": "#000040", "text": "H\u00e6ddarpunktini a\u0301 konsertini vo\u0301ru no\u0301gv, ja, so no\u0301gv, at ta\u00f0 er torf\u00f8rt at taka naka\u00f0 lag frammum hini. To\u0301 var u\u0301tsetingin av Exit, r\u00e6ttiliga o\u0301v\u00e6nta og r\u00e6\u00f0uliga feit. Ta\u00f0 ljo\u0301\u00f0a\u00f0i n\u00e6rum sum ein gla\u00f0, funky og jalig u\u0301tga\u0301va av Rage Against The Machine."}, {"text_idx": "#000041", "text": "Ta\u00f0 vo\u0301ru ikki no\u0301gv fo\u0301lk a\u0301 sandinum, ta\u0301 H\u00f8gni byrja\u00f0i at sp\u00e6la, men to\u0301nleikurin lokka\u00f0i fo\u0301lk til si\u0301n, og mo\u0301ti endanum a\u0301 konsertini var heilt no\u0301gv fo\u0301lk framman fyri pallin."}, {"text_idx": "#000043", "text": "G!Festivalurin avdu\u0301ka\u00f0i i\u0301 gja\u0301r, at Sic sp\u00e6lir a\u0301 a\u0301rsins festivali, og ja, skulu vit tru\u0301gva festivalinum, so er hetta ikki ein bo\u0301lkur, men ein kollvelting ella okkurt, i\u00f0 li\u0301kist gudum, i\u00f0 fara a\u0301 pallin. Vit hava fyrr i\u0301 dag lagt ein ni\u00f0urkliptan part av ti\u0301\u00f0indaskrivinum, i\u00f0 festivalurin leg\u00f0i a\u0301 si\u0301na heimasi\u0301\u00f0u a\u0301 planet.fo, men her fa\u0301a tit ti\u0301\u00f0indaskrivi\u00f0, manifesti\u00f0 ella, hvat eitt ti\u0301li\u0301kt kallast i\u0301 fullum li\u0301ki:"}, {"text_idx": "#000044", "text": "\u201cSic a\u0301 G! Festival \u2013 skapa lo\u0308tur, i\u00f0 skapa li\u0301v"}, {"text_idx": "#000045", "text": "Har\u00f0asti, tungasti og svakasti tungma\u0301lmsbo\u0301lkurin, Fo\u0308royar hava fo\u0308tt, alma\u0301ttugu Sic, fara aftur i\u0301 a\u0301r a\u0301 G! at skapa lo\u0308tur, har to\u0301nleikurin ristir ti\u0301tt innasta inna og lyftir teg a\u0301 a\u0301\u00f0ur o\u0301kendar h\u00e6ddir \u2013 har tu\u0301 ert og gerst tann, tu\u0301 ert"}, {"text_idx": "#000049", "text": "Hetta sama kann v\u00e6l sigast um Sic. Ta\u00f0 tykist, sum hava teir eini serlig evni at skapa sli\u0301kar lo\u0308tur. Ho\u0301ast eitt vist vir\u00f0i er i\u0301 at tosa um nu-metal inspirera\u00f0 thrash, 7-streingja\u00f0ar gittarar og hvussu \u201cPandamonium\u201d, ny\u0301u\u0301tkomna fyrsta flo\u0308ga Sics, hevur fingi\u00f0 yvirgo\u0301\u00f0 umm\u00e6li i\u0301 metal-blo\u0308\u00f0um kring allan heimin, so kann hetta ikki samanberast vi\u00f0 fra\u0301sagnir um at hoyra Sic fyri fyrstu ella \u2013 sum hja\u0301 no\u0301gv for peppa\u00f0u fjepparum Sics \u2013 tju\u0301gindu fer\u00f0. Hetta, at einans kunna rista vi\u00f0 ho\u0308vdinum, sum gr\u00e6likongurin mikli Mikkjal Gaard Hansen y\u0301lir si\u0301na sa\u0301larney\u00f0 yvir rokk-og-rull samkomuna. At gloyma alt um li\u0301v og limir og kasta seg aftur og fram i\u0301 eini hysteriskari mannamu\u0301gvu, i\u00f0 pulserar vi\u00f0 to\u0301nleikinum, til hon finnur ta\u00f0 fullkomna stevi\u00f0 og l\u00e6sist i\u0301 einari mestsum yvirna\u0301ttu\u0301rligari eind. At koma heim a\u0301 kroppi i\u0301 sveitta, stinkandi av o\u0308li og sigarettroyki, og vi\u00f0 ringjandi oyrum sovna vi\u00f0 einum smi\u0301li (og ta\u00f0 kanska saman vi\u00f0 eini Sic chick...). Hesar lo\u0308tur eru t\u00e6r, i\u00f0 ikki skulu pilkast sundur og definerast \u2013 b\u00e6\u00f0i fyri to\u0301nleiksins skuld, men mest fyri ti\u0301na egnu. Og mangt bendir a\u0301, at no\u0301gv fo\u0301lk hava ju\u0301st sli\u0301kar lo\u0308tur at vi\u0301sa a\u0301."}, {"text_idx": "#000053", "text": "Bla\u00f0kvinnan a\u0301 Urban Karina Edlund Jensen valdi ein sera go\u0301\u00f0an dag at vitja G\u00f8tusand, og vi\u00f0m\u00e6lir orsaka\u00f0 av natu\u0301rini festivalin, sum ein av teimum bestu i\u0301 Evropa."}, {"text_idx": "#000056", "text": "F\u00f8roya heitasta navn i\u0301 l\u00f8tuni Boys In A Band geva i\u0301 morgin eina EP u\u0301t, talan er um sera eksklusiva u\u0301tga\u0301vu, sum bert kann keypast saman vi\u00f0 atgongumerki til G!festivalin"}, {"text_idx": "#000057", "text": "Tey sum i\u0301 hesum d\u00f8gum ogna s\u00e6r eitt atgongumerki til G!Festivalin i\u0301 handlinum hja\u0301 Kall i\u0301 SMS, fa\u0301a eina eksklusiva fl\u00f8gu vi\u00f0 Boys In A Band. Fl\u00f8gan er einans gj\u00f8rd i\u0301 100 eint\u00f8kum, og er heimagj\u00f8rd. A\u0301 EP\u2019ini ver\u00f0a 4 l\u00f8g, sum Jens L. Thomsen hevur ljo\u0301\u00f0blanda\u00f0 og sum O\u0301li Poulsen hevur mastra\u00f0. Til ber ikki at keypa fl\u00f8guna i\u0301 leysas\u00f8lu, men fo\u0301lk, i\u00f0 longu hava atgongumerki til G!Festivalin, kunnu to\u0301 ogna s\u00e6r hana."}, {"text_idx": "#000058", "text": "I\u0301 sambandi vi\u00f0 at fer\u00f0avinnudagarnir \u201cFri\u0301 i\u0301 F\u00f8royum\u201d eru i\u0301 SMS um vikuskifti\u00f0, skipar G! Festival fyri konsert vi\u00f0 Boys In A Band a\u0301 Torginum i\u0301 SMS leygardagin kl 14. Umframt at hoyra bo\u0301lkin, i\u00f0 a\u0301 Planet Awards var\u00f0 kosin besti ny\u0301ggi bo\u0301lkur, fer bo\u0301lkurin eftir konsertina at skriva a\u0301 fl\u00f8gur i\u0301 handlinum hja\u0301 Kalli."}, {"text_idx": "#000059", "text": "Danski treskima\u0301lmsbo\u0301lkurin Hatesphere sp\u00e6lir a\u0301 a\u0301rsins G!Festivali, hetta bo\u00f0ar fra\u0301 einum sera aggresivum i\u0301skoyti til a\u0301rsins festival."}, {"text_idx": "#000060", "text": "Hatespehere hevur fleiri fer\u00f0ir vunni\u00f0 hei\u00f0ursl\u00f8nina fyri bestu u\u0301tga\u0301vu a\u0301 Danish Metal Awards, umframt fleiri a\u00f0rar hei\u00f0ursl\u00f8nir, so sum besti konsertbo\u0301lkur. I\u0301 n\u00e6stum kemur 5. fl\u00f8gan hja\u0301 bo\u0301lkinum, og i\u0301 hesum sambandi er bo\u0301lkurin a\u0301 longri konsertfer\u00f0, og samb\u00e6rt myspace si\u0301\u00f0uni hja\u0301 bo\u0301lkinum gongur henda konsertfer\u00f0 til F\u00f8royar."}, {"text_idx": "#000061", "text": "Hatesphere hevur si\u0301\u00f0an bo\u0301lkurin var\u00f0 stovna\u00f0ur i\u0301 2001, arbeitt hart a\u0301 konsertfer\u00f0um kring heimin. Hesi a\u0301rini hevur bo\u0301lkurin fer\u00f0ast sum upphitingarbo\u0301lkur fyri no\u0301gvar gamlar ma\u0301lmsrisar so sum Testament, Exodus, Crowbar, Kreator og Morbid Angel."}, {"text_idx": "#000062", "text": "Vi\u00f0 Hatesphere er talan um veruliga har\u00f0an tungma\u0301lmsto\u0301nleik, i\u00f0 ver\u00f0ur servera\u00f0ur vi\u00f0 buldur og brak. Vit fingu ikki fatur a\u0301 G! fyrireikarunum i\u0301 morgun, og ti\u0301 hevur festivalurin enn ikki va\u0301tta\u00f0 navni\u00f0."}, {"text_idx": "#000066", "text": "All those who crossed our paths made us feel extremely welcome, even inspiring us to write a song entitled the Land of Maybe. This song has just been released as part of our current single. Having had such great support from London up to Scotland, it is even available as far away as Japan. Thank you so much to all at G!, Nordag\u00f8ta and To\u0301rshavn, we look forward to coming back in the future, all the best for a happy 2007."}, {"text_idx": "#000067", "text": "Land Of Maybe er sostatt at hoyra so fjarskotin st\u00f8\u00f0 sum i\u0301 Japan."}]